b'\n_START_ARTICLE_\nDiglyymi\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa diglyymi on v\xc3\xa4rit\xc3\xb6n makeahkolta tuoksuva neste. Yhdiste liukenee eritt\xc3\xa4in hyvin veteen ja my\xc3\xb6s moniin orgaanisiin liuottimiin. Kemiallisesti yhdiste on stabiili, mutta voi korkeassa l\xc3\xa4mp\xc3\xb6tilassa muodostaa peroksideja. Diglyymi liuottaa hyvin polystyreeni\xc3\xa4, vinyylikloridipolymeerej\xc3\xa4, selluloosa-asetaattia, polymetyylimetakrylaattia, rikki\xc3\xa4, hartseja, kasvi\xc3\xb6ljyj\xc3\xa4, orgaanisia booriyhdisteit\xc3\xa4, metalleja, kuten natriumia ja useita kovalenttisia ep\xc3\xa4orgaanisia yhdisteit\xc3\xa4. Diglyymi koordinoituu moniin metalli-ioneihin ja muodostaa niiden kanssa kompleksiyhdisteit\xc3\xa4.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nDiglyymi\xc3\xa4 valmistetaan korkeassa paineessa dietyylieetterin ja etyleenioksidin v\xc3\xa4lisell\xc3\xa4 katalyyttisell\xc3\xa4 reaktiolla 50\xe2\x80\x9360 \xc2\xb0C:n l\xc3\xa4mp\xc3\xb6tilassa. Sivutuotteina prosessissa voi muodostua tri- ja tetraetyleeniglyklidimetyylieettereit\xc3\xa4 ja muita korkeamman molekyylimassan omaavia johdannaisia. Muodostuva diglyymi puhdistetaan tislaamalla._NEWLINE_Diglyymi on polaarinen aproottinen liuotin. Diglyymi\xc3\xa4 k\xc3\xa4ytet\xc3\xa4\xc3\xa4n liuottamaan er\xc3\xa4it\xc3\xa4 polymeerej\xc3\xa4, kuten polystyreeni\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s liuottimina orgaanisissa reaktioissa, joissa on l\xc3\xa4sn\xc3\xa4 organometalliyhdisteit\xc3\xa4 tai muita metalliyhdisteit\xc3\xa4, jotka hy\xc3\xb6tyv\xc3\xa4t koordinoituvasta liuottimesta. Yhdistett\xc3\xa4 k\xc3\xa4ytet\xc3\xa4\xc3\xa4n liuottimena my\xc3\xb6s tekstiiliv\xc3\xa4reiss\xc3\xa4, kosmetiikassa ja lakoissa sek\xc3\xa4 valovastuksien valmistamisessa.'